Datum: 01.10.2019.

**SAOPŠTENJE ZA MEDIJE**

**Novi ciklus m:tel App takmičenja za srednjoškolce**

*Treću godinu zaredom m:tel organizuje App takmičenje u izradi aplikacija za mobilne uređaje, a odnosi se na učenike srednjih škola u BiH.*

Prvoga dana oktobra mjeseca ove godine, objavljen je početak prve faze App takmičenja 3. Poziv za učešće se odnosi se na srednjoškolce u BiH, a zadatak je da pojedinci ili timovi osmisle i naprave zanimljivu, inovativnu i prije svega korisnu aplikaciju u Android™ OS-u ili iOS-u, za mobilni telefon ili tablet.

Dodatna prednost aplikacije bi trebala biti njena društveno odgovorna namjena ili da na određeni način može da unaprijedi upotrebu mobilnih uređaja.

Autori najboljih do pet aplikacija će biti nagrađeni vrijednim nagradama, te imati priliku da učestvuju u regionalnom takmičenju zajedno sa timovima iz Srbije i Crne Gore. Najbolji tim na „Regionalnom app izazovu“ osvaja studijsko putovanje na neku od prestižnih svjetskih IT konferencija!

Prva faza će trajati do 22. novembra 2019. godine i u okviru nje potrebno je da pojedinac ili timovi osmisle ideju i pošalju popunjen formular prijave na takmičenje. Nakon ove, slijedi faza izrade i slanja gotovih, funkcionalnih verzija aplikacije na adresu app.takmicenje@mtel.ba, a rok za ovu fazu je 17. januar 2020. godine.

Februar mjesec je rezervisan za „Regionalni app izazov“, koji će ove godine biti organizovan u Banjaluci, nakon čega pobjednici takmičenja, zajedno sa mentorom, putuju na studijsko putovanje.

Na takmičenje se mogu prijaviti učenici srednjih škola navedenih u Opštim uslovima takmičenja, ali i ostalih zainteresovanih škola koje nisu navedene u tim uslovima, i to u toku prve faze – do 22. novembra, uz neophodnu saglasnost nadležnog ministarstva.

Opšte uslove takmičenja, spisak škola i formulare za prijavu zainteresovani mogu pronaći na www.mtel.ba.

**m:tel – imate prijatelje!**